Document ID: 32012D0031

KOMMISSIONENS GENNEMFØRELSESAFGØRELSE
af 21. december 2011
om ændring af bilag I til beslutning 2007/275/EF om lister over dyr og produkter, der skal underkastes kontrol ved grænsekontrolsteder i henhold til Rådets direktiv 91/496/EØF og 97/78/EF
(meddelt under nummer K(2011) 9517)
(EØS-relevant tekst)
(2012/31/EU)
EUROPA-KOMMISSIONEN HAR -
under henvisning til traktaten om Den Europæiske Unions Funktionsmåde,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 4, stk. 5,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 3, stk. 5, og
ud fra følgende betragtninger:
(1)
I henhold til direktiv 91/496/EØF skal medlemsstaterne foretage veterinærkontrol af dyr, der føres ind i Unionen fra tredjelande, efter bestemmelserne i samme direktiv.
(2)
I henhold til direktiv 97/78/EF skal der foretages veterinærkontrol af visse animalske produkter og visse planteprodukter, der føres ind i Unionen fra tredjelande.
(3)
Disse direktiver bestemmer, at toldmyndighederne i medlemsstaterne ikke skal tillade import til Unionen af de pågældende dyr og produkter, medmindre denne veterinærkontrol er gennemført med tilfredsstillende resultater ved grænsekontrolsteder.
(4)
Kommissionens beslutning 2007/275/EF (3) bestemmer, at dyr og produkter af animalsk oprindelse, der er opført i bilag I til nævnte beslutning, skal underkastes veterinærkontrol ved grænsekontrolsteder i overensstemmelse med direktiv 91/496/EØF og 97/78/EF (»veterinærkontrol«).
(5)
De dyr og produkter, der skal underkastes veterinærkontrol, bør være klart identificerbare. Følgelig bør listen i bilag I til beslutning 2007/275/EF bringes i overensstemmelse med den terminologi og de referencer, der er fastsat i Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (forordningen om animalske biprodukter) (4) og Kommissionens forordning (EU) nr. 142/2011 af 25. februar 2011 om gennemførelse af Europa-Parlamentets og Rådets forordning (EF) nr. 1069/2009 om sundhedsbestemmelser for animalske biprodukter og afledte produkter, som ikke er bestemt til konsum, og om gennemførelse af Rådets direktiv 97/78/EF for så vidt angår visse prøver og genstande, der er fritaget for veterinærkontrol ved grænsen som omhandlet i samme direktiv (5).
(6)
På listen i bilag I til beslutning 2007/275/EF er dyr og produkter opført i overensstemmelse med den kombinerede nomenklatur (»KN«), jf. Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (6), som en første reference for udvælgelsen af sendinger, der skal underkastes veterinærkontrol.
(7)
De KN-koder, der er fastsat i nævnte forordning, er blevet ajourført flere gange siden vedtagelsen af beslutning 2007/275/EF. Der blev indført betydelige ændringer af KN-koderne for produkter af animalsk oprindelse. Ved bilag I til forordning (EØF) nr. 2658/87, ændret ved Kommissionens forordning (EU) nr. 1228/2010 (7), indførtes der desuden KN-koder for forsendelse af specifikke varer, som f.eks. til forsyning af skibe. Da disse KN-koder kan vedrøre produkter af animalsk oprindelse, bør de føjes til listen i bilag I til beslutning 2007/275/EF.
(8)
Unionens Traces-system (Trade Control and Expert System), der blev indført ved Kommissionens beslutning 2004/292/EF af 30. marts 2004 om anvendelse af Traces-systemet og om ændring af beslutning 92/486/EØF (8), identificerede indledningsvis dyr og produkter af animalsk oprindelse med firecifrede positioner i KN. Traces, er efterfølgende blevet ajourført, og visse dyr og produkter af animalsk oprindelse kan identificeres ved deres seks- eller ottecifrede underpositioner i KN-koderne for at undgå fejltarifering af varer. De relevante henvisninger i listen i bilag I til beslutning 2007/275/EF bør ændres i overensstemmelse hermed.
(9)
For visse KN-koders vedkommende vedrører beslutning 2007/275/EF kun en brøkdel af anvendelsesområdet for det relevante kapitel eller den relevante position i KN. I sådanne tilfælde refererer kolonne 3 i listen i bilag I til samme beslutning til de relevante EU-veterinærbestemmelser og indeholder nærmere oplysninger om de dyr og produkter, der skal underkastes veterinærkontrol. Under hensyntagen til den terminologi og de referencer, der nu er fastsat i forordning (EF) nr. 1069/2009 og forordning (EU) nr. 142/2011, bør disse referencer i beslutning 2007/275/EF ajourføres for at tage hensyn til gældende EU-lovgivning.
(10)
Af hensyn til sammenhængen i EU-lovgivningen bør listen i bilag I til beslutning 2007/275/EF ajourføres for at tage hensyn til de nylige ændringer af KN-koderne og til de nødvendige referencer i kolonne 3 i listen.
(11)
Listen i bilag I til beslutning 2007/275/EF bør derfor erstattes af listen i bilaget til nærværende afgørelse. Beslutning 2007/275/EF bør derfor ændres i overensstemmelse hermed.
(12)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilag I til beslutning 2007/275/EF erstattes af teksten i bilaget til nærværende afgørelse.
Artikel 2
Denne afgørelse anvendes fra den 1. januar 2012.
Artikel 3
Denne afgørelse er rettet til medlemsstaterne.
Udfærdiget i Bruxelles, den 21. december 2011.

Labels: 3
17
6